Griekeland se toekoms in die weegskaal ná goedkeuring van referendumArgieffoto Die vraag handel oor die voorstelle van die Europese Sentrale Bank (ESB), die Internasionale Monetêre Fonds (IMF) en die EU-kommissie vir ekonomiese hervorming. Net indien die hervorming uitgevoer word, sal hulp verleen word. Tog maak die drie instellings dit duidelik dat dié opsie nie meer bestaan nie. Griekeland het die onderhandelingstafel verlaat en dit beteken dat die ESB, IMF en die EU-kommissie onder geen verpligting of binding staan om enige hulppakkette te verleen nie. Voorstelle van die EU wat deel was van die onderhandeling, was dat BTW op die meeste produkte en dienste in Griekeland tot selfs 23% moet styg en dat daar ook ŉ pensionfondshervorming moet plaasvind. Nogtans sal hierdie referendum groot gevolge meebring. Dit is so goed soos die vraag: Bly Griekeland in die Euro-sone of nie? Indien die Grieke ja stem vir die hervormings sal die deur vir onderhandelings met die ESB, IMF en EU weer oop wees. Onafhanklike waarnemers spreek egter kommer uit dat dit ŉ organisatoriese probleem is om in so ŉ kort tyd 9 miljoen stembriewe te druk en uit te deel. Die koste vir die referendum word op €110 miljoen geraam. Volgens die Griekse grondwet moet ten minste 40% van die Grieke deelneem aan die referendum om dit as geldig te verklaar.